Na temelju članka 59. stavka 2. t. 11. Zakona o znanstvenoj djelatnosti i visokom obrazovanju ( NN 123/03, 198/03, 105/04, 174/04, 2/07 , 46/07, 63/11, 94/13, 139/13, 101/14 i 131/17) i članka 54. Statuta Sveučilišta u Zadru (pročišćeni tekst prosinac 2019.) Senat Sveučilišta u Zadru, na XI. redovitoj sjednici održanoj 29. rujna 2020. godine donosi

**PRAVILNIK O NAGRAĐIVANJU IZVRSNOSTI**

**DJELATNIKA SVEUČILIŠTA U ZADRU**

**Članak 1.**

1. Pravilnikom o nagrađivanju zaposlenika (u daljnjem tekstu: Pravilnik) propisuju se oblici i načini nagrađivanja izvrsnosti zaposlenika Sveučilišta u Zadru (u daljnjem tekstu: Sveučilište) u znanstvenom, znanstveno-nastavnom, umjetničko-nastavnom, nastavnom, suradničkom zvanju, te administrativnog, tehničkog i pomoćnog osoblja.
2. Svrha donošenja ovog Pravilnika je:

• poticanje i nagrađivanje izvrsnosti nastavnika u znanstveno-istraživačkom i umjetničkom radu

• poticanje i nagrađivanje izvrsnosti nastavnika u nastavnom radu sa studentima

• poticanje i nagrađivanje izvrsnosti zaposlenika u radu na znanstvenim i stručnim projektima, te pružanju usluga iz djelokruga rada Sveučilišta u Zadru, te suradnju s drugim institucijama

• nagrađivanje zaposlenika za značajan institucijski doprinos

• poticanje i nagrađivanje radne uspješnosti zaposlenika, odnosno kvalitete i predanosti te efikasnosti u obavljanju posla

• nagrađivanje zaposlenika za unapređenja poslovnih procesa

• ostali oblici nagrađivanja.

**Članak 2.**

Izvrsnost se nagrađuje na razini Sveučilišta dodjelom Rektorove nagrade, te na razini pojedinog odjela dodjelom Pohvalnice pročelnika ili Pohvalnice Stručnog vijeća odjela.

**Članak 3.**

(1) Povjerenstvo za nagrađivanje djelatnika (u daljnjem tekstu: Povjerenstvo) je tijelo Sveučilišta sa zadaćom pokretanja poziva i postupaka za dodjelu pohvala, priznanja i nagrada; prikupljanja pristiglih prijedloga i natječajnih prijava; ocjenjivanja pristiglih prijedloga te podnošenja izvješća Rektoru s prijedlogom kandidata za dodjelu nagrada, priznanja i pohvalnica.

(2) Povjerenstvo ima predsjednika i četiri člana.

(3) Rektor početkom svake kalendarske godine imenuje Povjerenstvo za izbor najboljih nastavnika (u daljnjem tekstu: Povjerenstvo) u prethodnoj kalendarskoj godini po kategorijama navedenim u članku 2. ovog Pravilnika u sastavu:

1. Prorektor, predsjednik povjerenstva,

2. Akademski tajnik, član povjerenstva

3. Predstavnik Stručnog vijeća za društveno područje znanosti, član povjerenstva,

4. Predstavnik Stručnog vijeća za humanističko područje znanosti, umjetničko područje i interdisciplinarno područje umjetnosti, član povjerenstva,

5. Predstavnik Stručnog vijeća za biomedicinsko i zdravstveno, biotehničko, prirodno, tehničko i interdisciplinarno područje znanosti, član povjerenstva

(4) Povjerenstvo nakon imenovanja putem e-pošte dostavlja poziv za dostavu dokumenata kojim se dokazuju uvjeti za nagrađivanje.

(5) Imenovano Povjerenstvo do 28. veljače tekuće godine dostavlja prijedlog najboljih djelatnika po kategorijama navedenim u članku 2. ovog Pravilnika.

(6) Povjerenstvo radi na sjednicama, a odluke donosi većinom glasova ukupnog broja članova. U slučaju jednakog broja glasova, glas predsjednika Povjerenstva je presudan.

(7) Konačnu odluku o dodjeli nagrada po pojedinim kategorijama donosi Rektor.

(8) Član Povjerenstva čiji je rad ili djelo, osobno ili u sastavu zajedničkog rada ili djela, predloženo za nagradu prestaje sudjelovati u radu Povjerenstva do donošenja odluke o prijedlogu.

*Vrste nagrada i priznanja, uvjeti i način dodjele*

**Članak 4.**

(1) Nagrade, zahvalnice i priznanja utvrđeni ovim Pravilnikom su:

A. Nagrade

1. Rektorova nagrada za životno djelo nastavnicima u znanstveno-nastavnim, umjetničko-nastavnim i nastavnim zvanjima

2. Rektorova nagrada za iznimna postignuća nastavnika u znanstveno-istraživačkom radu

3. Rektorova nagrada za iznimna postignuća nastavnika u nastavnom radu

4. Rektorova nagrada za uspješnu suradnju s institucijama i gospodarstvom

4. Rektorova nagrada za izuzetno zalaganje nenastavnog osoblja

B. Zahvalnica Sveučilišta u Zadru

C. Priznanje za suradnju sa Sveučilištem u Zadru

D. Priznanje odjela djelatnicima za iznimna postignuća na razini odjela

- priznanje za znanstveni doprinos nastavniku u znanstveno-nastavnom zvanju i umjetničko-nastavnom zvanju

- priznanje za znanstveni doprinos nastavniku u suradničkom ili nastavnom zvanju.

- priznanje nastavniku za doprinos Odjelu

**Članak 5.**

1. Nagrade određene ovim Pravilnikom dodjeljuju se u obliku prigodne plakete i mogućih novčanih nagrada.
2. Sredstva za dodjelu mogućih novčanih nagrada osiguravaju se iz vlastitih sredstava Sveučilišta.
3. Nagrade određene ovim Pravilnikom međusobno se isključuju u istoj kategoriji ali je moguće zaposleniku nagradu dodijeliti u različitim kategorijama.
4. Priznanja se dodjeljuju u obliku plakete i prigodnoga akademskog dara.
5. Zahvalnice se dodjeljuju u obliku plakete i prigodnog dara

**Članak 6.**

Rektorova nagrada za životno djelo nastavnicima u znanstveno-nastavnim, umjetničko-nastavnim i nastavnim zvanjima dodjeljuje se nastavniku izabranom u znanstveno-nastavno, umjetničko-nastavno ili nastavno zvanje koji su svojim dugogodišnjim radom i djelom dali izuzetan doprinos u djelovanju i razvoju Sveučilišta te promicali njegov položaj i ugled u zemlji i inozemstvu.

**Članak 7.**

1. Rektorova nagrada za iznimna postignuća nastavnika u znanstveno-istraživačkom radu dodjeljuje se nastavniku Sveučilišta koji je objavio radove u priznatim međunarodnim znanstvenim časopisima, osvojio nacionalne ili međunarodne nagrade za znanstveno-istraživački rad, pokazao izniman uspjeh u vođenju znanstveno-istraživačkih projekata i međunarodnoj suradnji Sveučilišta, bio uspješan mentor na doktorskom studiju, uspješno sudjelovao u znanstveno-istraživačkim projektima, uključivao studente u znanstvene i razvojne projekte, te prema ostalim kriterijima prema Povjerenstvo ocijeni izniman doprinos u znanstveno-istraživačkom radu.
2. Podaci o ostvarenim rezultatima prikupljaju se godišnjim praćenjem znanstvene produktivnosti Sveučilišta u Zadru za određeno razdoblje.
3. Kriteriji za bodovanje nagrade u ovoj kategoriji su sljedeći:

* objavljeni znanstveni i stručni rad: (a1) = 1 bod; (a2) 0,5 bodova; (a3) = 0,4 boda; stručni rad = 0,3 boda;
* objavljeni znanstveni i stručni rad sukladno indeksiranosti časopisa: WoS= ponder 1; Scopus - ponder 0,8; ostale baze ponder 0,2;
* objavljeni znanstveni i stručni rad sukladno rangiranosti časopisa: prva kvartila=ponder 1; druga kvartila=ponder 0,75; treća kvartila=ponder 0,5 bodova, četvrta kvartila=ponder 0,25;
* citiranost: više od 10 citata u WOS bazi=3 boda, više od 10 citata u Scopus bazi=2,5 bodova, više od 10 citata u Google Scholar bazi=1,5 bodova; do 10 citata u WOS bazi=2 boda, do 10 citata u Scopus bazi= 1,5 bodova, do 10 citata u Google Scholar bazi=1 bod;
* sudjelovanje na međunarodnom znanstvenom skupu s izlaganjem = 0,2 boda;
* članstvo u organizacijskom/znanstvenom odboru domaćeg/međunarodnog znanstvenog skupa = 0,1 bod;
* urednik znanstvene monografije ili zbornika radova =1 bod;
* recenzent knjige ili studijskog programa ili kompetitivnoga znanstvenog projekta = 1 bod
* recenzent znanstvenog članka = 0,3 boda;
* mentorstvo obranjenog završnog rada na preddiplomskom stručnom studiju = 0,1 bod;
* mentorstvo obranjenog završnog rada na specijalističkom diplomskom stručnom studiju = 0,2 boda;
* objavljena knjiga/udžbenik samostalno = 2 boda; knjiga/udžbenik u koautorstvu = 1 bod;
* faktor snage izdavača: međunarodno ugledni strani znanstveni izdavač – ponder 3, ugledni strani znanstveni izdavač – ponder 2, ugledni domaći znanstveni izdavač -ponder 1, izdanje sveučilišta/fakulteta - ponder 0,75, izdavači bez rankinga – ponder 0,5;
* skripta/priručnik/autorizirana predavanja samostalno: 1 bod; skripta/priručnik/autorizirana predavanja u koautorstvu = 0,5 boda;
* mentorstvo obranjene doktorske disertacije = 2 boda;
* sudjelovanje u programima mobilnosti (održavanje nastave) = 0,3 boda bod;

(4) Bodovi se na isti način dodjeljuju svim autorima. Klasifikacija radova vrši se prema važećem Pravilniku o uvjetima za izbor u znanstvena zvanja, a prema izlistaju Ukupne zastupljenosti znanstvenih radova u međunarodnim i citatnim bazama za određeno područje od strane knjižnice Sveučilišta.

**Članak 8.**

Rektorova nagrada za iznimna postignuća nastavnika u nastavnom radu dodjeljuje se nastavniku Sveučilišta koji je: u akademskoj godini provođenja studentske ankete Sveučilišta dobio iznadprosječnu ocjenu u odnosu na srednju ocjenu sastavnice, bio mentor studentu koji je osvojio ili se kandidirao za Rektorovu nagradu, organizirao terensku nastavu, objavio članak sa studentom kojem je bio mentor na diplomskom ili završnom radu, održavao nastavu stranim studentima, implementirao rezultate vlastitih istraživanja u nastavu te prema ostalim kriterijima prema Povjerenstvo ocijeni izniman doprinos u nastavnom radu.

**Članak 9.**

Nagrada za uspješnu suradnju s institucijama i gospodarstvom dodjeljuje se zaposleniku koji je u protekloj godini ugovorio i realizirao projekt/projekte ili druge vrste usluga sa gospodarstvom najviše ugovorene vrijednosti ili ostvario ostale aktivnosti koje doprinose jačanju suradnje Sveučilišta s gospodarstvom, transferu znanja, tehnologija i inovacija u gospodarstvo.

**Članak 10.**

1. Rektorova nagrada za izuzetno zalaganje nenastavnog osoblja dodjeljuje se zaposlenicima Sveučilišta koji ne sudjeluju u nastavi, a koji se kvalitetom, kreativnošću, upornošću i opsegom obavljenog posla posebno ističu u unapređenju rada Sveučilišta.
2. Prilikom vrednovanja u obzir će se uzeti radna uspješnost djelatnika (kojoj kao mjerila služe: kvaliteta i predanost u obavljanju posla i efikasnost; izvanredno povećan obim poslova; unapređenje poslovnih procesa i postizanje značajnog doprinosa za instituciju.

**Članak 11.**

(1) Zahvalnica se dodjeljuje svim zaposlenicima Sveučilišta koji u kalendarskoj godini odlaze u mirovinu.

(2) Zahvalnica se dodjeljuje u obliku plakete i prigodnog dara.

**Članak 12.**

(1) Priznanja za suradnju sa Sveučilištem u Zadru se dodjeljuju za ostvarenja u protekloj akademskoj godini.

(2) Priznanja su osobna ili skupna, odnosno institucijska.

(3) Osobno priznanje dodjeljuje se pojedincima, a skupno ustanovama, trgovačkim društvima, udrugama građana i drugim pravnim osobama izvan Sveučilišta za njihov doprinos djelovanju i ugledu Sveučilišta.

(4) Broj priznanja nije ograničen.

**Članak 13.**

1. Nagrada za životno djelo odnosi se na višegodišnje razdoblje, u pravilu pred odlazak u mirovinu ili neposredno poslije umirovljenja laureata.
2. Nagrada za posebna postignuća u znanstveno-istraživačkom radu odnosi se na trogodišnje razdoblje.
3. Nagrada za iznimna postignuća nastavnika u nastavnom radu i nagrada za izuzetno zalaganje nenastavnog osoblja odnose se na jednogodišnje razdoblje.

**Članak 14.**

(1) Nagrada za životno djelo može se istoj osobi dodijeliti samo jedanput.

(2) Za posebna postignuća u znanstveno-istraživačkom i nastavnom radu dodjeljuje se po jedna nagrada u akademskoj godini.

**Članak 15.**

1. Ako Povjerenstvo za nagrađivanje/priznanje procijeni da niti jedan kandidat ne udovoljava kriterijima za nagrađivanje u nekoj od kategorija, nagrada/priznanje za tu kategoriju te se akademske godine neće dodijeliti.
2. Ako Povjerenstvo za nagrađivanje/priznanje procijeni da više kandidata udovoljava kriterijima za nagrađivanje u nekoj od kategorija, nagrada/priznanje za tu kategoriju te akademske godine dodijelit će se najviše dvojici laureata.

*Priznanje odjela djelatnicima za iznimna postignuća na razini odjela*

**Članak 16.**

1. Priznanje se dodjeljuje temeljem odluke odjelnog povjerenstva.
2. Povjerenstvo se imenuje temeljem odluke stručnog vijeća odjela na početku akademske godine, i u pravilu se sastoji od pročelnika odjela, predsjednika odjelnog povjerenstva za osiguravanje kvalitete rada i predstavnika odjelnoga stručnog vijeća.
3. Priznanje za znanstveni doprinos nastavniku u znanstveno-nastavnom zvanju, umjetnički doprinos nastavniku u umjetničko-nastavnom zvanju i priznanje za znanstveni doprinos nastavniku u suradničkom ili nastavnom zvanju se dodjeljuje svake druge godine temeljem prikupljenih podataka o znanstvenoj djelatnosti (Članak 7. ovog pravilnika).

(4) Priznanje nastavniku za doprinos odjelu se dodjeljuje svake druge godine sukladno kriterijima navedenim u članku 8. ovog Pravilnika.

(5) Dodatni kriteriji vrednovanja postignuća na razini odjela mogu biti razrađeni posebnim odlukama koje donosi pojedino stručno vijeće odjela.

(6) Priznanje se dodjeljuje u obliku plakete i prigodnog dara.

(7) U svakoj kategoriji se priznanje, u pravilu, dodjeljuje samo jednom nastavniku.

*Predlagatelji i način predlaganja nagrada, zahvalnica i priznanja*

**Članak 17.**

Pravo na podnošenje prijedloga za dodjelu nagrada, zahvalnica i priznanja imaju Rektor, prorektori, odjeli, odbori i povjerenstva, centri i stručne službe Sveučilišta .

**Članak 18.**

(1) Prijedlozi za dodjelu nagrada, zahvalnica i priznanja podnose se na razmatranje i odlučivanje Povjerenstvu u skladu s uvjetima objavljenog poziva.

(2) Povjerenstvo iz članka 2. ovog pravilnika će putem elektroničke pošte i na mrežnim stranicama Sveučilišta najmanje tri mjeseca prije obilježavanja Dana Sveučilišta objaviti poziv predlagateljima za dodjelu nagrada, priznanja i pohvala.

(3) Povjerenstvo iz članka 16. ovog Pravilnika će na oglasnoj ploči i mrežnim stranicama odjela najmanje dva mjeseca prije planirane promocije objaviti poziv predlagateljima za dodjelu nagrada, priznanja i pohvala.

(4) Prijedlog za nagrađivanje mora biti obrazložen u pisanom obliku i uz dokumentaciju kojom se dokazuju činjenice iz obrazloženja.

*Ostale odredbe*

**Članak 19.**

(1) Nagrade, zahvalnice i priznanja uručuje Rektor, na prigodnoj svečanosti prigodom obilježavanja Dana Sveučilišta.

(2) Iznimno, priznanja se mogu uručivati i tijekom akademske godine prema zamolbi upućenoj Povjerenstvu.

(3) Priznanje odjela djelatnicima za iznimna postignuća na razini odjela uručuje pročelnik odjela prilikom promocije prvostupnika odjela ili u nekoj drugoj svečanoj prigodi.

**Članak 20.**

Dodijeljene nagrade, zahvalnice i priznanja upisuju se u Knjigu nagrada, zahvalnica i priznanja koja se čuva u rektoratu.

**Članak 21.**

Visinu iznosa moguće novčane nagrade određuje Rektor svake akademske godine u skladu s financijskim mogućnostima Sveučilišta.

*Završne odredbe*

**Članak 22.**

Imenice koje se u ovom Pravilniku navode u muškom rodu odnose se jednako na oba spola i ne

predstavljaju ni u kom slučaju spolnu/rodnu diskriminaciju.

KLASA: 012-01/20-02/05

URBROJ. 2198-1-79-01-20-01

Rektorica

prof. dr. sc. Dijana Vican